Uusi asunto teki tylyt tepposet.

Omakotitaloon äskettäin muuttaneen keski-ikäisen pariskunnan tunnelmalliseksi suunniteltu syksyinen lauantai-ilta Kontiolahden Kontioniemessä muuttui katkun ja lähes itkun sekaiseksi.

Pariskunta oli ilmojen kunnolla kylmettyä päättänyt lämmittää ensi kerran leivinuunin. Tuli tehtiin muutamalla halolla ja runsaalla paperilla, jotka syttyivätkin helposti, mutta sammuivat aina uudelleen.

Halot eivät reagoineet senkään vertaa.

Tuloksena oli toivottomuutta ja runsaasti savua, joka alkoi täyttää kodin. Kun mikään ei auttanut ja mistään ei tullut oikein mitään, pariskunta soitti 112 saaden pian lauantai-illan vieraikseen yhden pelastusyksikön koko miehistön Kontiolahden paloasemalta.

– Savua tupsutti sisään eikä uuni vetänyt ollenkaan, kun tuli ei saanut happea, kertoo yksikönjohtaja Leo Tuononen.

Pelastuslaitos totesi syyn löytyvän hormissa olevasta niin sanotusta pellistä, joka oli kiinni. Kun pelti avattiin, uuni alkoi heti vetää.

– Edellinen omistaja ei ollut antanut käyttöopastusta, Tuononen arvelee.

Pelastuslaitos jäi tuulettamaan kodin. Siihen käytettiin sähkökäyttöistä alipainetuuletinta samalla kun etuovi ja takaovi avattiin.

– Henkilövaurioita ei tullut, Tuononen sanoo.

Entä henkisiä?

– Kyllähän se vähän sapetti varmasti.